**УВАЖАЕМИ ЗЕМЕДЕЛСКИ СТОПАНИ,**

**Паленето на стърнища и растителни остатъци върху земеделски земи е забранено от няколко закона у нас.** Съответно няколко са институциите, които контролират това и налагат санкции на нарушителите. Въпреки това паленето на стърнища продължава да е масово явление.

Запаленото стърнище създава опасност от пожари, които да се прехвърлят към съседни обработваеми площи, гори и населени места. Тази практика е вредна за самата почва и същевременно увеличава процентът на въглеводородни емисии и фините прахови частици във въздуха. Също така заради дима, особено при огън в близост до автомобилни пътища, нараства и опасността от катастрофи.

Потушаването на тези пожари коства огромен ресурс на органите за ПБЗН - от хора, техника, гориво и време за овладяване на стихията. Често при пристигане на място на пожара органите за ПБЗН не откриват извършител. Затова РСПБЗН-Видин и ОД „Земеделие“ – Видин планират съвместни проверки през периода на пожароопасния сезон, за своевременно установяване собствениците или ползвателите на земеделски земи, чиито стърнища са горели, с цел изготвянето на протоколи и предоставянето им в Държавен фонд „Земеделие“ за предприемане на законоустановени мерки по компетентност.

**Най-често за запалено стърнище глобяват органите за „Пожарна безопасност и защита на населението“ по закона за МВР. По него санкциите са от 200 до 2000 лв.**

Много по-високи са глобите **по Закона за опазване на земеделските земи,** който категорично забранява паленето на стърнища и растителни остатъци в земеделските земи. Тук **санкцията за първо нарушение е от 1500 до 6000 лв., а при повторно става от 2000 до 12 000 лв.**

Екоминистерството чрез регионалните инспекции по опазване на околната среда също може да глобява за запалено стърнище. **Съгласно Закона за опазване на околната среда** всички юридически, физически лица, собственици и ползватели на земеделски земи, са длъжни да не предизвикват вредни изменения върху почвата в обработваните от тях поземлени имоти. **За нарушения се налагат глоби за физически лица от 100 до 6000 лв., за юридически лица и еднолични търговци от 1000 до 20 000 лв.**

**Най-сериозната санкция за фермерите, който палят стърнища е свързана с евросубсидиите. Те могат да бъдат лишени от тях при подобно нарушение.**